text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000008", "text": "Yehova Leza i \u201cMwine wivwananga milombelo.\u201d (N\u0303imbo ya Mito\u0304to 65:2) Tubwanya kwisamba nandi mu kifuko kyo-kyonso kadi kitatyi kyo-kyonso, na diwi ditunduke nansha munda-munda. Yehova usakanga tumwite bu \u201cTata,\u201d kadi bine i Tata muyampe kutabuka bonso. (Mateo 6:9) Yehova witufundijanga na buswe muswelo wa kulombela amba etwivwane."}, {"text_idx": "#000009", "text": "\u201cShi mulombe Tata kintu kyo-kyonso, ukemupa\u2019kyo mu dijina dyami.\u201d\u200b\u2014Yoano 16:23."}, {"text_idx": "#000010", "text": "Binenwa bya Yesu bilombola pato\u0304ka\u2019mba Yehova usakanga tulombe kwadi, ke kupityilapo ku byelekejo, ku basanto, bamwikeulu, nansha ku bankambo bafwile, ino i mu dijina dya Yesu Kidishitu. Shi tulombela Leza mu dijina dya Yesu, tulombolanga\u2019mba tuyukile mwingilo wa mvubu wa\u0304ingile Yesu. Yesu wa\u0304nenene amba: \u201cI kutupu wiya kudi Tata poso upityila padi ami.\u201d\u200b\u2014Yoano 14:6."}, {"text_idx": "#000011", "text": "\u201cPungulwilai mityima yenu ku meso andi.\u201d\u200b\u2014N\u0303imbo ya Mito\u0304to 62:8."}, {"text_idx": "#000012", "text": "Kitatyi kyotulombela kudi Yehova, tufwaninwe kwisamba na motwisambilanga na tata wa buswe. Pa kyaba kya kutanga milombelo mu dibuku nansha kupituluka bintu bikwatyile pa mutwe, tufwaninwe kwisamba nandi na bule\u0304me kadi bitamba ku mutyima."}, {"text_idx": "#000013", "text": "\u201cShi tumulombe kintu kyonso, shi kika shi kika, mwendele kiswa-mutyima kyandi, witwivwananga.\u201d\u200b\u20141 Yoano 5:14."}, {"text_idx": "#000014", "text": "Yehova Leza i mwitulombole mu Bible byaketulongela ne byobya byasaka tumulongele. Pa kusaka Leza etabije milombelo yetu, tufwaninwe kulomba \u201cmwendele kiswa-mutyima kyandi.\u201d Pa kulonga namino, tufwaninwe kwifunda Bible amba tuyuke Leza biyampe. Shi tulonge namino, milombelo yetu ikamusangaja."}, {"text_idx": "#000015", "text": "Lomba bisakibwa byobe. Tubwanya kulomba Leza bisakibwa byetu bya difuku ne difuku\u2014bya kudya, bivwalwa, ne mwa kwikala. Kadi tubwanya kulomba tunangu mwa kukwatyila butyibi buyampe, ne kulomba bukomo bwa ku\u0304minina matompo. Tubwanya kulomba twikale na lwitabijo, betulekele ne kwitukwasha kudi Leza.\u200b\u2014Luka 11:3, 4, 13; Yakoba 1:5, 17."}, {"text_idx": "#000016", "text": "Lombelela\u2019ko Bakwenu. Bambutwile ba buswe basangalanga shi babo bana besenswe abo bene na bene. Yehova nandi usakanga bandi bana ba pano panshi bete mutyima abo bene na bene. I biyampe kulombelela\u2019ko mwine\u0304 petu, betu bana, kyetu kisaka, ne balunda netu. Mwana\u0304 bwanga Yakoba wa\u0304lembele amba, \u2018mwilombelelei banwe bene na bene.\u2019\u200b\u2014Yakoba 5:16."}, {"text_idx": "#000018", "text": "Kyaba kimo tubwanya kwivwana bulanda pa mwanda wa milombelo yetu yampikwa budimbidimbi keilondolwelwepo bukidibukidi. Le tufwaninwe kufula ku kunena\u2019mba, Leza ketutelepo mutyima? Nansha dimo! Langulukila pa bimfwa bilonda\u2019ko bilombola\u2019mba tusakilwa\u2019tu padi kwendelela na kulombela."}, {"text_idx": "#000019", "text": "Steve, utelelwe mu kishinte kibajinji unena\u2019mba, \u201cShi nalekele\u2019byo kulombela, longa najimije kala kikulupiji kya kwikala na nsangaji.\u201d Le i bika byamukweshe? Washilwile kwifunda Bible, wayuka kamweno kadi mu kulombela ne kuleka\u2019byo mpika. Steve unena\u2019mba, \u201cNalombele Leza mwanda wa kumufwija\u2019ko pa kukwatakanibwa na buswe na balunda nami baswe. Pano ngidi na nsangaji kupita mafuku kunyuma.\u201d"}, {"text_idx": "#000020", "text": "Le Jenny, wadi wimona bu kafwaninwepo kwivwanwa na Leza nandi le? Unena\u2019mba, \u201cPonadi nemona bu wa bitupu, nazenzele Leza ankwashe ngivwanije kyonadi nemwena bu wa bitupu.\u201d Le kino kyamukweshe namani? \u201cKwisamba na Leza kwaunkweshe nemone biyampe, mone amba nansha shi mutyima wami untopeka, aye kantopekangapo. Kadi kwaunkweshe n\u0303endelele kulonga bukomo.\u201d Byaikala namani? Unena\u2019mba, \u201cmilombelo yaunkweshe mone amba Yehova udi\u2019ko bine, Leza wa buswe ne kanye, Tata, kadi Mulunda, mwine ukankwatakanya nyeke ne kunkwasha ponso pononga bukomo bwa kulonga byasaka.\u201d"}, {"text_idx": "#000021", "text": "\u201cIsabel unena\u2019mba \u201cnjingululanga\u2019mba i malondololo mayampe ku milombelo yami\u201d pomonanga wami mwana Gerard usangela bu\u0304mi nansha byadi mulemane"}, {"text_idx": "#000023", "text": "Bino binenwa byampikwa budimbidimbi bituvuluja binenwa bya mulembi wa mito\u0304to bya amba: \u201cAbe ukevwana kulomba kwa betyepeje, a Yehova. Ukakomeja mityima yabo ne kwibata mutyima bininge.\u201d (N\u0303imbo ya Mito\u0304to 10:17) Bine, buno i bubinga buyampe bwa kutakamena mu milombelo!"}, {"text_idx": "#000024", "text": "Mu Bible mudi milombelo mivule ya Yesu. Yoya iyukene biyampe i yoya yaa\u0304fundije bandi bana ba bwanga. Le i n\u0303eni\u2019ka yotubwanya kuboila\u2019ko?"}, {"text_idx": "#000026", "text": "Mu Busapudi bwa ku Lu\u0304lu, Yesu wa\u0304fundije bandi bana ba bwanga milombelo ya kulondela\u2019po, ivudile kwitwa bu Lulombelo lwa Mfumwetu. (Mateo 6:9-13; tala ne Luka 11:2-4.) Ino milombelo i miyukwe na bantu bavule mu bula bwa tutwa twa myaka, kadi i beikwatyile pa mutwe ne kupituluka\u2019yo kishima pa kishima. Le Yesu wa\u0304di usaka tulonge uno muswelo? Mobimwekela ke amopo, mwanda ku ngalwilo kwa buno busapudi, Yesu wa\u0304sapwidile bandi bana ba bwanga baleke kupituluka mu bintu bimo byonka pobalombela. (Mateo 6:7) Ino Yesu wa\u0304fundije balondi bandi muswelo wa kulombela ne bintu byobabwanya kulomba. Tutalei n\u0303eni yotubwanya kuboila ku milombelo ya kulondela\u2019po."}, {"text_idx": "#000027", "text": "Tufwaninwe kulombela\u2019nka kudi Leza kete."}, {"text_idx": "#000028", "text": "Dijina dya Leza, Yehova, difwaninwe kule\u0304mekibwa ne kwidimona bu dikola."}, {"text_idx": "#000029", "text": "Bulopwe bwa Leza i umbikalo wa momwa mu\u0304lu uludikwa na Yesu bu Mulopwe, kadi busa kuludika ntanda yonso panopano ponka."}, {"text_idx": "#000035", "text": "Kuvuluka ino myanda kubwanya kukukwasha ulombele milombelo miyampe."}, {"text_idx": "#000037", "text": "Tala kine kinenenwa\u2019mba myanda itutala idi na mvubu, kadi Leza utele\u2019ko mutyima."}, {"text_idx": "#000039", "text": "Tala muswelo ulombola\u2019mba kulombela mu dijina dya Yesu kupejanga Shandi bule\u0304me, ne kulombola\u2019mba ule\u0304mekele Yesu."}, {"text_idx": "#000041", "text": "Wifunde binena Bible pa mwine otufwaninwe kulombela."}, {"text_idx": "#000042", "text": "Le i muswelo\u2019ka otubwanya kulombela pa kusaka Leza etwivwane ne kwitwesela?"}]